Der er ikke problemer med forsyningen af medicin på landets apoteker. Men der er nogle, der er begyndt at hamstre. Og det skal man ikke.

Sådan lyder det fra sundhedsminister Magnus Heunicke (S) på et pressemøde.

- Per dags dato sætter vi en stopper for den begyndende hamstring af medicin på vores apoteker. Der er medicin nok til at dække alles behov i Danmark.

- Det kræver, at man stopper med at hamstre. Apotekerne har meldt ind om øget aktivitet. Online-apotekerne har meldt ind om decideret hamstring, siger Magnus Heunicke.

Derfor bliver det nu strafbart at sælge mere end én pakke af hver type medicin, når det gælder almindeligt håndkøb.

Vi opfordrer alle til at vise samfundssind og holde sig fra at hamstre. Direktør i Lægemiddelstyrelsen Thomas Senderovitz

Det sker, efter at det såkaldte lægemiddelberedskab blev aktiveret i går, hvor Lægemiddelstyrelsen også understregede, at der ikke er problemer med medicinforsyningen.

- Vi opfordrer alle til at vise samfundssind, holde sig fra at hamstre og hjælpe med til at sørge for, at der ikke opstår unødige problemer med forsyningen af medicin, lød det i går fra Lægemiddelstyrelsens direktør, Thomas Senderovitz.

Aktiveringen betyder også, at man heller ikke kan købe mere receptpligtig medicin end det, der svarer til ens normale forbrug.

Operationer udskydes

På pressemødet uddyber Magnus Heunicke, at patientrettigheder vil blive suspenderet fra på tirsdag.

Det vil sige, at krav på udredninger ikke nødvendigvis bliver efterlevet. Samtidig vil planlagte operationer udskydes for at give plads til akut behandlingskrævende patienter.